News Update: รัสเซียปิดท่อส่งก๊าซ ‘นอร์ดสตรีม 1’ ไม่มีกำหนด ราคาก๊าซพุ่ง 30% ในวันเดียว หรือ 400% จากปีที่แล้ว ยุโรปผนึกกำลังรับมือวิกฤติพลังงาน - FINNOMENA
ยุโรปผนึกกำลังรับมือวิกฤติพลังงาน เหตุราคาก๊าซพุ่ง 30% ในวันเดียว หลังรัสเซียปิดท่อส่งก๊าซ ‘นอร์ดสตรีม 1’ ไม่มีกำหนด ทั้งยังเสี่ยงเผชิญภาวะถดถอยจากค่าครองชีพพุ่งสูงขึ้นต่อเนื่อง
6 ก.ย. 2565

ยุโรปผนึกกำลังรับมือวิกฤติพลังงาน เหตุราคาก๊าซพุ่ง 30% ในวันเดียว หลังรัสเซียปิดท่อส่งก๊าซ ‘นอร์ดสตรีม 1’ ไม่มีกำหนด ทั้งยังเสี่ยงเผชิญภาวะถดถอยจากค่าครองชีพพุ่งสูงขึ้นต่อเนื่อง
เมื่อวานนี้ (5 ก.ย.) ราคาก๊าซในยุโรปพุ่งทะยานเกือบ 30% หรือ 400% เมื่อเทียบกับปีที่แล้ว หลังรัสเซียประกาศปิดท่อส่งก๊าซ ‘นอร์ดสตรีม 1’ จุดชนวนความกังวลรอบใหม่เกี่ยวกับการขาดแคลนก๊าซในประเทศอียูในฤดูหนาวที่ใกล้มาถึงนี้
ส่งผลให้สกุลยูโรดิ่งแตะระดับ 0.9903 ดอลลาร์ในช่วงเช้าวันนี้ (6 ก.ย.) ใกล้แตะระดับต่ำสุดในรอบ 20 ปี
โดยยุโรปกล่าวหารัสเซียว่า ใช้พลังงานมาเป็นอาวุธทางการเมือง ขณะที่รัสเซียโต้ว่า ตะวันตกเป็นฝ่ายเปิดสงครามเศรษฐกิจก่อน และมาตรการคว่ำบาตรของพวกเขาเองที่กำลังส่งผลกระทบต่อการดำเนินงานสายท่อส่งก๊าซ
ด้าน มิกา ลินติลา รัฐมนตรีกิจการเศรษฐกิจของฟินแลนด์ กล่าวว่า สถานการณ์ขณะนี้มีองค์ประกอบครบถ้วนที่จะเกิด “วิกฤตแบบเลห์แมน บราเธอร์ส” ขึ้นในอุตสาหกรรมพลังงาน โดยฟินแลนด์เตรียมเสนอค้ำประกันสภาพคล่องให้บริษัทพลังงาน 10,000 ล้านดอลลาร์
ขณะที่ สวีเดนเตรียมเสนอค้ำประกันสภาพคล่องให้บริษัทพลังงาน 3,000 ล้านดอลลาร์ เช่นเดียวกับเยอรมนีที่พึ่งพิงก๊าซจากรัสเซียมากกว่าสมาชิกอียูส่วนใหญ่ ที่เสนอเงินช่วยเหลือแก่ยูนิเปอร์ บริษัทสาธารณูปโภคในประเทศเป็นจำนวนหลายพันล้านดอลลาร์
เมื่อวันอาทิตย์ที่ผ่านมา (4 ก.ย.) นายกฯ โอลาฟ ชูลซ์ ของเยอรมนี ประกาศการจัดสรรงบประมาณฉุกเฉินเพิ่มอีก 65,000 ล้านยูโร เพื่อช่วยเหลือครัวเรือนและภาคธุรกิจของเยอรมนี ในการรับมือและฝ่าฟันกับวิกฤติราคาเชื้อเพลิง
นายกฯ ชูลซ์ยืนยันว่า เยอรมนีต้องผ่านพ้นฤดูหนาวปีนี้ไปให้ได้ และรัฐบาลมีมาตรการรับมือหากเกิดกรณีรัสเซียตัดก๊าซอย่างไม่มีกำหนดจนถึงเดือน ธ.ค.
ก่อนหน้านี้ในสัปดาห์ที่แล้ว (2 ก.ย.) กลุ่มประเทศ G7 ประกาศเห็นชอบต่อแผนการกำหนดเพดานราคาน้ำมันรัสเซีย เพื่อสร้างแรงกดดันทางเศรษฐกิจต่อรัสเซียจากการรุกรานยูเครน
นอกจากปัญหาด้านพลังงานแล้ว เศรษฐกิจอียูกำลังก้าวสู่ภาวะเศรษฐกิจถดถอย จากผลกระทบของค่าครองชีพที่พุ่งสูงขึ้นและทิศทางเศรษฐกิจที่ไม่สดใส โดยจากการสำรวจของรอยเตอร์คาดว่า ธนาคารกลางยุโรป หรือ ECB จะพิจารณาขึ้นดอกเบี้ยนโยบาย 0.75% ในสัปดาห์นี้
อ้างอิง:
https://mgronline.com/around/detail/9650000085363 
https://www.bangkokbiznews.com/business/economic/1025001 
https://www.cnbc.com/2022/09/05/euro-slides-below-0point99-after-russia-halts-gas-supplies.html 
https://www.voathai.com/a/6732268.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
นอร์ดสตรีม 1
ยุโรป
รัสเซีย
รัสเซียยูเครน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA